ไปกินแบบบุปเฟ่ต์มื้อกลางวัล ราคาปกติมื้อกลางวันอยู่ที่ 1160 Net เย็น 1300 Net ตอนที่ไปมีโปรโมชั่น มา 2 จ่าย 1 แนะนำให้โทรไปจองก่อนนะคะ เพราะแขกเยอะทีเดียว ห้องอาหารมีขนาดใหญ่เลยค่ะ มีที่นั่งหลายโซน บรรยากาศครึกครื้นมาก ไปกินตอนกลางวัน แขกจะเยอะพอสมควร อาจจะไม่ค่อยเป็นส่วนตัวซักเท่าไหร่

อาหารที่นี่หลากหลายมากๆ เป็นแบบ international buffet ค่ะ 
- มุม cold cut ก็จะมีพวก parma ham, smoked salmon, ham, salami คุณภาพใช้ได้เลยค่ะ
- มุมอาหารไทยแบบกินเล่น มีเมี่ยงคำ น้ำเมี่ยงคำหอมกลมกล่อม หนืดๆ ชอบค่ะ น้ำพริกอร่อยค่ะ รสแบบไทยๆ และข้าวตัง อันนี้อย่าพลาด
- มุมอาหารจีน ขนมจีบผ่านค่ะ ไม่ใช่แป้งๆ อาจจะไม่ใช่กุ้งเป็นตัวๆแต่เด้งอยู่ ซาลาเปาไส้ครีมอร่อยค่ะ หมูแดงเฉยๆ และก็มีเป็ดย่าง ไม่ได้ชิม
- ซุปสองชนิด ซุปถั่วแบบครีมข้น อร่อยค่ะ กับอีกอันเป็นต้มยำไก่ ไม่ได้ชิม
- smoked ham อร่อยค่ะ แต่ค่อนข้างเค็ม แนะนำให้กินกับพวกผัก ไม่ก็แป้งๆ จะได้รสไม่หนักเกิน
- เทมปุระ เมนูใหม่ที่ทางห้องอาหารเพิ่มเข้ามา มีเชฟมาทอดสดๆร้อนๆ ส่วนตัวคิดว่ารสชาติดีได้มาตรฐาน น้ำจิ้มอร่อยดีค่ะ 
- ไฮไลท์ของมื้อนี้คงจะเป็นอาหารทะเลค่ะ มีปู กุ้ง หอยแมลงภู่ หอยเชลล์ และปลาหมึก ส่วนตัวคิดว่าคุณภาพดีนะคะ ยกเว้นปู เพราะเนื้อปูออกแนวเนื้อร่วนๆแห้งๆไม่แน่นเท่าที่ควร น้ำจิ้มซีฟู้ดที่นี่จัดจ้านแบบไทยมาก ชอบ
- มุมอาหารญี่ปุ่นมี ปลาดิบ ไข่ตุ๋น ไก่คาราเกะ  ไม่ได้ชิม และ ข้าวปั้นหน้าต่างๆ 
- มุมชีส มีพอเป็นพิธี ได้ลองชิมทุกอัน บางอันชอบบางอันแปลกลิ้นไปหน่อย 

- ที่ชื่นชอบที่สุดคงต้องยกให้มุมขนมหวานค่ะ นับว่าดีกว่าหลายๆที่ในระดับราคาเดียวกันค่ะ มีหลากหลายมากเช่น ชอคโกแลตมูส บราวนี่ เนื้อแน่น เข้มข้นค่ะ พุดดิ้ง คัสตาร์ด คุกกี้ต่างๆ มากาฮง เยลลี่
ขนมไทยก็มีค่อนข้างเยอะ ชอบทับทิมกรอบ อร่อยค่ะ ข้าวเหนียวมะม่วง อร่อยติดใจมาก ใครไปอย่าพลาด ข้าวเหนียวเค้าหอมกะทิ เนื้อนุ่มไม่แฉะเกินไป มีทั้งรสใบเตยและข้าวเหนียวดำ

สรุปภาพรวม ห้องอาหารปทุมมาศถือว่าเป็นอีกห้องที่ชอบนะคะ อาหารรวมๆ ถูกปาก ส่วนตัวคิดว่าที่นี่ทำอาหารไทยได้อร่อยเลยค่ะ ตัวเลือกหลากหลาย หมดก็มาเติมเรื่อยๆ คุณภาพดีได้มาตรฐาน วันที่ไปบริการดีนะคะ ติดแค่คนเยอะไปหน่อย ส่วนราคาเล็กว่าถ้าเป็นราคาเต็มก็นับว่าสูงไปนะ แต่ถ้ามีโปร 2 จ่าย 1 คุ้มดีค่ะ 